Nõukogu otsus,

16. juuni 1998,

Euroopa Ühenduse liitumise kohta Vahemere üldise kalanduskomisjoniga

(98/416/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43 koos artikli 228 lõike 2 esimese lausega ja lõike 3 teise lõiguga,

võttes arvesse komisjoni ettepanekut, [1]

võttes arvesse Euroopa Parlamendi nõusolekut [2]

ning arvestades, et:

Euroopa Ühendus on alla kirjutanud Ühinenud Rahvaste Organisatsiooni mereõiguse konventsioonile, mis kohustab kõiki rahvusvahelise üldsuse liikmeid tegema koostööd mere elusressursside kaitse ja majandamise vallas;

merekalapüügi osas on Euroopa Ühenduse pädevuses kehtestada kalavarude kaitse- ja majandamismeetmed ning sellest tulenevalt sõlmida kokkuleppeid mitteliikmesriikide ja rahvusvaheliste organisatsioonidega;

Vahemere elusressursside kaitse ja majandamine nõuab rahvusvahelist reguleerimist;

sel eesmärgil sõlmiti Roomas 24. septembril 1949. aastal leping Vahemere üldise kalanduskomisjoni (GFCM) asutamise kohta (edaspidi "GFCM leping");

toetamaks mere elusressursside kaitset selles GFCM lepinguga hõlmatud piirkonnas, kus ühenduse kalurid tegutsevad, on Euroopa Ühendusel vaja liituda Vahemere üldise kalanduskomisjoniga;

Euroopa Ühendus sai ÜRO Toidu- ja Põllumajandusorganisatsiooni (FAO) liikmeks 26. novembril 1991;

Euroopa Ühenduse liitumine GFCM-ga on võimalik vastavalt GFCM lepingu I artikli lõikele 2 koostoimes FAO muudetud põhikirja XIV artikliga;

GFCM lepingut ja töökorda on kohandatud nii, et Euroopa Ühenduse liitumine oleks võimalik,

ON VASTU VÕTNUD JÄRGMISE OTSUSE:

Ainus artikkel

1. Euroopa Ühendus liitub Vahemere üldise kalanduskomisjoniga deklareerides selle organisatsiooni asutamislepingu ja töökorra vastuvõtmist vastavalt I lisas esitatud dokumendile.

Euroopa Ühendus annab hoiule ka nõukogu ja komisjoni vahel sõlmitud pädevuse ja hääleõiguse kasutamist käsitleva ühtse deklaratsiooni.

2. Vahemere üldise kalanduskomisjoni asutamislepingu ja töökorra tekstid on esitatud II ja III lisas.

Luxembourg, 16. juuni 1998

Nõukogu nimel

eesistuja

M. Meacher

[1] EÜT C 124, 21.4.1997, lk 61.

[2] EÜT C 195, 22.6.1998.

--------------------------------------------------

I LISA

Vahemere üldise kalanduskomisjoniga liitumist käsitlev ühinemisdokument

Lugupeetud härra.

Mul on au Teile teatada, et Euroopa Ühendus on otsustanud liituda Vahemere üldise kalanduskomisjoniga. Seetõttu palun vastu võtta käesolev dokument, millega Euroopa Ühendus võtab vastu Vahemere üldise kalanduskomisjoni asutamislepingu ja selle organisatsiooni töökorra vastavalt kõnealuse lepingu I ja XI artiklile, samuti palun vastu võtta Euroopa Ühenduse ühtne deklaratsioon nimetatud lepingu II artikli lõike 6 teise lause kohase pädevuse ja hääleõiguse kasutamise kohta.

Euroopa Ühendus nõustub ametlikult ja reservatsioonideta Vahemere üldise kalanduskomisjoni liikmelisusest tulenevate kohustustega, mis on sätestatud lepingus ja töökorras, ning kohustub ametlikult täitma liitumise ajal kehtivaid kohustusi.

Austatud härra, võtke vastu minu suurim lugupidamine,

Euroopa Liidu nõukogu eesistuja

Mr Diouf

peadirektor

ÜRO Toidu- ja Põllumajandusorganisatsioon

Via delle Terme di Caracalla

I-00100 Rooma

--------------------------------------------------